**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2006 ԹՎԱԿԱՆԻ ՕԳՈՍՏՈՍԻ 3-Ի N 1543-Ն, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒԼԻՍԻ 31-Ի N 961-Ն ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՀՈԿՏԵՄԲԵՐԻ 15-Ի N 1182-Ն ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ»,**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐԻ ՆԵՐՔԻՆ ԿԱՆՈՆԱԿԱՐԳԸ ՀԱՍՏԱՏԵԼՈՒ ՄԱՍԻՆ»,**

**«ԱԶԱՏԱԶՐԿՄԱՆ ԿԱՄ ՑՄԱՀ ԱԶԱՏԱԶՐԿՄԱՆ ԴԱՏԱՊԱՐՏՎԱԾ ԱՆՁԻՆ ՊԱՏԻԺԸ ԿՐԵԼՈՒՑ ՊԱՅՄԱՆԱԿԱՆ ՎԱՂԱԺԱՄԿԵՏ ԱԶԱՏԵԼԻՍ ՊԵՏՈՒԹՅԱՆ ՄԻՋՈՑՆԵՐԻ ՀԱՇՎԻՆ ԹԱՐԳՄԱՆՉԻ ԾԱՌԱՅՈՒԹՅՈՒՆՆԵՐԻՑ ՕԳՏՎԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ»,**

**«ՊԱՏԺԻՑ ԱԶԱՏՎՈՂ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՍՈՑԻԱԼԱԿԱՆ ԱՋԱԿՑՈՒԹՅԱՆ ՁԵՎԸ, ԾԱՎԱԼՆ ՈՒ ՏՐԱՄԱԴՐԵԼՈՒ ԿԱՐԳԸ, ԻՆՉՊԵՍ ՆԱԵՎ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՄԻԱՆՎԱԳ ԴՐԱՄԱԿԱՆ ՕԳՆՈՒԹՅԱՆ ՉԱՓԸ ԵՎ ՏՐԱՄԱԴՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ»,**

**«ԴԱՏԱՊԱՐՏՅԱԼԻ ԱՆՁՆԱԿԱՆ ՀԻԳԻԵՆԱՅԻ ՊԱՀՊԱՆՄԱՆ ՀԱՄԱՐ ԱՆՀՐԱԺԵՇՏ ՀԻԳԻԵՆԱՅԻ ՊԱՐԱԳԱՆԵՐԻ ՉԱՓԱԲԱԺԻՆՆԵՐԸ, ՀԱՆԴԵՐՁԱՆՔԻ, ԱՆԿՈՂՆԱՅԻՆ ՊԱՐԱԳԱՆԵՐԻ ՉԱՓԱԲԱԺԻՆՆԵՐԸ ԵՎ ԴՐԱՆՑ ՕԳՏԱԳՈՐԾՄԱՆ ԺԱՄԿԵՏՆԵՐԸ, ՍՆՆԴԱՄԹԵՐՔԻ ՄԻՋԻՆ ԵՎ ՄԵԿԸ ՄՅՈՒՍՈՎ ՓՈԽԱՐԻՆԵԼՈՒ ՉԱՓԱԲԱԺԻՆՆԵՐԸ ՍԱՀՄԱՆԵԼՈՒ, ԻՆՉՊԵՍ ՆԱԵՎ ՀԱՎԵԼՅԱԼ ԿԱՄ ԴԻԵՏԻԿ ՍՆՆԴԱՄԹԵՐՔՈՎ ԱՊԱՀՈՎՄԱՆ ԿԱՐԻՔ ՈՒՆԵՑՈՂ ՀԻՎԱՆԴՈՒԹՅՈՒՆՆԵՐԻ ՑԱՆԿԸ ԵՎ ՀՂԻ, ԿԵՐԱԿՐՈՂ ՄԱՅՐ, ԱՆՉԱՓԱՀԱՍ ԿԱՄ ՀԻՎԱՆԴ ԴԱՏԱՊԱՐՏՅԱԼԻՆ ՏՐԱՄԱԴՐՎՈՂ ՀԱՎԵԼՅԱԼ ԿԱՄ ԴԻԵՏԻԿ ՍՆՆԴԱՄԹԵՐՔԻ ՉԱՓԱԲԱԺԻՆՆԵՐԸ ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՈՒՄՆԵՐԻ ՆԱԽԱԳԾԵՐԻ**

1. **Ընթացիկ իրավիճակը և իրավական ակտի ընդունման անհրաժեշտությունը.**

1) Հաշվի առնելով այն հանգամանքը, որ 2022 թվականի հունիսի 15-ին ընդունվել և 2022 թվականի հուլիսի 1-ին ուժի մեջ է մտել Հայաստանի Հանրապետության նոր քրեակատարողական օրենսգիրքը (այսուհետ՝ Օրենսգիրք), որը նախատեսել է բազմաթիվ նոր իրավակարգավորումներ, վերացրել նախկինում գործող կարգավորումները, սահմանել նոր ինստիտուտներ և մոտեցումներ, այդպիսով` անհրաժեշտություն առաջացնելով ընդունել ոլորտի առաձին ուղղությունները համակարգող Հայաստանի Հանրապետության Կառավարության (այսուհետ՝ Կառավարություն) նոր որոշումներ: Ասվածն առավել ակնհայտ դրսևորվում է հատկապես այն դեպքում, երբ դեռ շարունակում են գործողության մեջ գտնվել այն ենթաօրենսդրական ակտերը, որոնք ընդունվել են նախկին՝ 2004 թվականին ընդունված քրեակատարողական օրենսգրքի հիմքով և հետևաբար բովանդակում են այնպիսի կարգավորումներ, որոնք չեն համապատասխանում նոր Օրենսգրքի, իսկ երբեմն՝ հակասում:

Բացի այդ, ելնելով այդ հանգամանքից, որ Օրենսգրքի 170-րդ հոդվածի 2-րդ մասը սահմանում է, որ Օրենսգրքով նախատեսված ենթաօրենսդրական ակտերն իրավասու մարմիններն ընդունում են Օրենսգիրքն ուժի մեջ մտնելու պահից վեցամսյա ժամկետում, հետևաբար, մինչև 2023 թվականի հունվարի 1-ը պետք է ընդունված լինեն այն ենթաօրենսդրական ակտերը, որոնց մասին հիշատակվում է Օրենսգրքի հիշյալ իրավակարգավորմամբ:

Այդպիսով, ղեկավարվելով Հայաստանի Հանրապետության Սահմանադրության 155-րդ հոդվածի 3-րդ մասով, և հիմք ընդունելով «Նորմատիվ իրավական ակտերի մասին» օրենքի 37-րդ հոդվածը, նախատեսվում է համապատասխան որոշման Նախագծով ուժը կորցրած ճանաչել Կառավարության 2006 թվականի օգոստոսի 3-ի՝ «Հայաստանի Հանրապետության արդարադատության նախարարության քրեակատարողական ծառայության` կալանավորվածներին պահելու վայրերի և ուղղիչ հիմնարկների ներքին կանոնակարգը հաստատելու մասին» N 1543-Ն, 2003 թվականի հուլիսի 31-ի՝ «Հայաստանի Հանրապետության արդարադատության նախարարության քրեակատարողական հիմնարկներում պահվող անձանց տրվող սննդամթերքը մեկը մյուսով փոխարինելու չափաբաժինները, կենցաղային և խոհանոցային պարագաների ու սարքավորումների շահագործման ժամկետները հաստատելու մասին» N 961-Ն, Կառավարության 2015 թվականի հոկտեմբերի 15-ի՝ «Հայաստանի Հանրապետության արդարադատության նախարարության քրեակատարողական հիմնարկներում պահվող անձանց սննդի օրական միջին չափաբաժինները, հանդերձանքի չափաբաժինները և շահագործման ժամկետները, անկողնային և հիգիենիկ պարագաների չափաբաժինները և դրանց շահագործման ժամկետները սահմանելու և Հայաստանի Հանրապետության կառավարության **2003 թվականի ապրիլի 10-ի N 413-Ն որոշումն ուժը կորցրած ճանաչելու մասին**» N 1182-Ն որոշումները:

2) Հաշվի առնելով քրեակատարողական օրենսդրությունում գոյություն ունեցող իրավանորմերի՝ փոխադարձ համապատասխանելիության և կոլիզիաների առաջացումը ցանկացած կերպ բացառող հանգամանքների ապահովման կարևոր առաջնայինությունը, ինչպես նաև Կառավարության համապատասխան որոշման Նախագծով 2006 թվականի օգոստոսի 3-ի՝ «Հայաստանի Հանրապետության արդարադատության նախարարության քրեակատարողական ծառայության` կալանավորվածներին պահելու վայրերի և ուղղիչ հիմնարկների ներքին կանոնակարգը հաստատելու մասին» N 1543-Ն որոշումն ուժը կորցրած ճանաչելու առաջարկը, նախատեսվում է ընդունել քրեակատարողական հիմնարկների (այսուհետ՝ Հիմնարկ) ներքին կանոնակարգը հաստատելու մասին նոր որոշման Նախագիծ, որի պայմաններում կունենանք նոր Օրենսգրքի և «Ձերբակալված և կալանավորված անձանց պահելու մասին» օրենքի իրավակարգավորումներին համապատասախանող նոր կանոնակարգ, այդպիսով ապահովելով՝ կալանավորվածներին պահելու վայրերի և ազատությունից զրկելու հետ կապված պատժատեսակները կատարող քրեակատարողական հիմնարկների ներքին իրավահարաբերությունները համակարգող նոր իրավական ակտ:

3) Պ**ատիժը կրելուց պայմանական վաղաժամկետ ազատելիս** ա**զատազրկման կամ ցմահ ազատազրկման դատապարտված անձը՝** հայերենին չտիրապետելու դեպքում, պայմանական վաղաժամկետ ազատ արձակվելու ողջ ընթացքում, պետք է ունենա ինչպես բանավոր, այնպես էլ գրավոր հիմունքներով, Օրենսգրքով սահմանված իրավունքներն արդյունավետորեն իրացնելու հասանելի հնարավորություն՝ պետական միջոցների հաշվին՝ անվճար հիմունքներով օգտվելով թարգմանչի ծառայություններից:

Իրականացվող գործընթացը կանոնակարգելու և որոշակիացնելու նպատակով, նախատեսվել է նաև թարգմանիչների ընտրության և աշխատանքների կատարմանը ներգրավման («Գնումների մասին» Հայաստանի Հանրապետության օրենքով սահմանված կարգով) իրավակարգավորումներ, որոնք թույլ կտան գործընթացն իրականացնել առավել արդյունավետ, ապահովելով ինչպես պայմանական վաղժամկետ ազատ արձակված Դատապարտյալների իրավունքների արդյունվետ պաշտպանության, այնպես էլ ծառայություններ մատուցող սուբյեկտների՝ հավասար հիմունքներով և մրցունակ վարձատրությամբ (Թարգմանչի վարձատրության չափը և կարգը պետք է որոշվի Կառավարության 2018 թվականի նոյեմբերի 22-ի N 1334-Ն որոշման հիման վրա) գործընթացում ներգրավվելու հնարավորությունները:

Որոշման Նախագծի ընդունման անհրաժեշտությունը կապված է ինչպես ընդհանուր հիմունքներով թարգմանչական ծառայությունների մատուցման, այլև հատուկ կարգավիճակում (խոսակցական, տեսալսողական խանգարումներ ունեցող) գտնվող ա**զատազրկման կամ ցմահ ազատազրկման դատապարտված պայմանական վաղաժամկետ ազատ արձակված** Դատապարտյալներին՝ հաղորդակցման հասանելի հնարավորության ընձեռնմամբ, որը պետք է ապահովվի ժեստերի լեզվի կամ Բրայլի (կետառելիեֆային այբուբենով) լեզվի թարգմանիչների ներգրավմամբ:

4) Օրենսգրքի 141-րդ հոդվածի 1-ին և 4-րդ մասերը նախատեսում են, որ Հիմնարկի վարչակազմն ապահովում է պատժից ազատվող դատապարտյալի անվճար տեղափոխումը մինչև նրա բնակության վայր կամ տրամադրում է դրա համար անհրաժեշտ գումար՝ Հայաստանի Հանրապետության տարածքում տեղափոխվելու համար, այդ ընթացքում ապահովելով անհրաժեշտ սննդամթերքով կամ դրա համար անհրաժեշտ գումարով, սեզոնային հագուստով։

Բացի այդ, հաշվի առնելով Օրենսգրքով սահմանված չափորոշիչները, Հիմնարկի վարչակազմի պատճառաբանված որոշման հիման վրա կարող է տրամադրվել նաև միանվագ դրամական օգնություն, որի տրամադրման չափն ու կարգը սահմանում է Կառավարությունը՝ հաշվի առնելով «Սոցիալական աջակցության մասին» օրենքով նախատեսված սոցիալական աջակցության ձևերն ու ընդհանուր սկզբունքները:

Սույն որոշման Նախագծի ընդունման անհրաժեշտությունն այսպիսով դրսևորվում է Դատապարտյալներին վերաբերող՝ Օրենսգրքով երաշխավորված սոցիալական որոշ իրավունքների ապահովման հնարավորության երաշխավորմամբ, մասնավորապես, նախատեսվել է կանոնակարգել և որոշակիացնել պատժից ազատվող Դատապարտյալներին՝ սոցիալական ուղղվածության օգնության տրամադրման և այն դադարեցնելու կարգը, ինչպես նաև օգնության տեսակներին, չափերին ու ժամկետներին վերաբերող հարցերը, որոնք ունենան նաև հակակրիմինոգեն նշանակություն՝ հասարակությունում արդյունվետ վերանինտեգրացիայի ապահովման տեսակետից:

5) Հիմք ընդունելով Օրենսգրքի 79-րդ հոդվածի 4-րդ և 7-րդ մասերը, ինչպես նաև «Ձերբակալված և կալանավորված անձանց պահելու մասին» Հայաստանի Հանրապետության օրենքի 19-րդ հոդվածը, սույն որոշման Նախագծի շրջանակներում նախատեսվել է սահմանել Դատապարտյալների սոցիալական իրավուքների ապահովմանն ուղղված անձնական հիգիենայի պահպանման համար անհրաժեշտ հիգիենայի պարագաների տեսակներն ու չափաբաժինները, ինչպես նաև սննդամթերքի միջին և մեկը մյուսով փոխարինելու, հատուկ կարգավիճակ (հղի, կերակրող մայր, անչափահաս կամ հիվանդ) ունեցող անձանց սննամթերքների, ինչպես նաև այն հիվանդությունների ցանկը, որոնց առակայության պարագայում կտրամարդվեն հատուկ կամ դիետիկ սննդամթերքների անհրաժեշտ չափաբաժինները:

1. **Առաջարկվող կարգավորման բնույթը և նպատակը.**

1) Որոշման Նախագծի առաջարկվող իրավակարգավորումների ընդունման արդյունքում ուժը կորցրած կճանաչվեն Կառավարության մի շարք որոշումներ, մասնավորապես՝ 2006 թվականի օգոստոսի 3-ի՝ «Հայաստանի Հանրապետության արդարադատության նախարարության քրեակատարողական ծառայության` կալանավորվածներին պահելու վայրերի և ուղղիչ հիմնարկների ներքին կանոնակարգը հաստատելու մասին» N 1543-Ն, 2003 թվականի հուլիսի 31-ի՝ «Հայաստանի Հանրապետության արդարադատության նախարարության քրեակատարողական հիմնարկներում պահվող անձանց տրվող սննդամթերքը մեկը մյուսով փոխարինելու չափաբաժինները, կենցաղային և խոհանոցային պարագաների ու սարքավորումների շահագործման ժամկետները հաստատելու մասին» N 961-Ն, Կառավարության 2015 թվականի հոկտեմբերի 15-ի՝ «Հայաստանի Հանրապետության արդարադատության նախարարության քրեակատարողական հիմնարկներում պահվող անձանց սննդի օրական միջին չափաբաժինները, հանդերձանքի չափաբաժինները և շահագործման ժամկետները, անկողնային և հիգիենիկ պարագաների չափաբաժինները և դրանց շահագործման ժամկետները սահմանելու և Հայաստանի Հանրապետության կառավարության **2003 թվականի ապրիլի 10-ի N 413-Ն որոշումն ուժը կորցրած ճանաչելու մասին**» N 1182-Ն որոշումները:

Փոխարենը, Կառավարության կողմից կընդունվեն Օրենսգրքին և «Ձերբակալված և կալանավորված անձանց պահելու մասին» օրենքի իրավանորմներին համապատասխանող՝ ոլորտի առաձին ուղղությունները համակարգող նոր որոշման Նախագծեր, այդպիսով ապահովելով նոր որոշումների Նախագծերի կանոնակարգման տիրույթում գտնվող իրավահաբերությունների պատշաճ և արդյունավետ համակարգումը:

2) Նախագծի առաջարկվող իրավակարգավորումների ընդունման արդյունքում կունենանք կալանավորվածներին պահելու վայրերի և ազատությունից զրկելու հետ կապված պատժատեսակները կատարող Հիմնարկների ներքին իրավահարաբերություններն առավել դետալացված և ամբոջական համակարգող նոր կանոնակարգ, որն ուղղակիորեն կբխի և կարտացոլի Օրենսգրքի և «Ձերբակալված և կալանավորված անձանց պահելու մասին» օրենքի իրավանորմների բովանդակությունը, այդպիսով ապահովել քրեակատարողական օրենսդրության իրավանորմերի փոխադարձ համապատասխանելիությունը:

Մասնավորապես, որոշման Նախագծով կկարգավորվի կալանավորված անձի կամ դատապարտյալին Հիմնարկ ընդունելու կարգը և պայմանները, կարանտինային բաժանմունքում կալանավորված անձի և դատապարտյալի գտնվելու առանձնահատկությունները, կալանավորված անձանց և դատապարտյալների օրվա կարգացուցակը, կալանավորված անձանց և դատապարտյալների իրավունքների իրականացման երաշխիքները, դատապարտյալների ինքնագործ միավորումների կազմավորման և գործունեության կարգը, կալանավորված անձանց և դատապարտյալներին տեսակցության տրամադրման, հեռախոսակապից և տեսազանգից օգտվելու, նամակագրության վարման կարգը և պայմանները, խրախուսանքների և տույժերի կիրառման կարգը, խուզարկություն և զննություն կատարելու, խուզարկության արդյունքով վերցված առարկաների և իրերի պահման ու տնօրինման կարգը և պայմանները, քրեակատարողական հիմնարկների ներքին կանոնակարգն արտակարգ իրավիճակ հայտարարելու դեպքում, կալանավորված անձի և դատապարտյալի անձնական հիգիենայի պահպանման պայմանները և կանոնները, սննդամթերք և առաջին անհրաժեշտության առարկաներ ձեռք բերելու կարգը, այն առարկաների ցանկը, որոնք արգելված է վաճառել դատապարտյալին, կենցաղային լրացուցիչ վճարովի ծառայությունների ցանկը և դրանց ապահովման կարգը, **քաղաքացիաիրավական գործարքներին մասնակցության կարգը,** դատապարտյալին քրեակատարողական հիմնարկի սահմաններից դուրս բնակվելու իրավունքով հինգ օր տևողությամբ տրվող երկարատև տեսակցության անցկացման կարգը, հանձնուքները և ծանրոցները զննության ենթարկելու, դրանք հանձնելու կարգը, առանց պահակախմբի կամ ուղեկցորդման քրեակատարողական հիմնարկի սահմաններից դուրս գտնվելու թույլտվություն ստացած դատապարտյալի վարքագծի կանոնները, դատապարտյալին առանձին պահելու մասին պատճառաբանված որոշման վերաբերյալ նրան անհապաղ տեղեկացման կարգը, դատապարտյալին մեկնումներ տրամադրելու ընթացակարգը, քրեակատարողական հիմնարկում տեղակայված բժշկական ստորաբաժանումում դատապարտյալին պահելու պայմանների առանձնահատկությունները, պատժախցում դատապարտյալի նյութակենցաղային ապահովման պայմանները, ինչպես նաև կալանք խափանման միջոցի և ազատությունից զրկելու հետ կապված պատժների, բացառությամբ կարգապահական գումարտակում պահելու և զինծառայողների նկատմամբ նշանակված կարճաժամկետ ազատազրկման, կատարման կարգի և պայմանների առնչությամբ այլ իրավահարաբերությունները։

Միևնույն ժամանակ, որոշման Նախագծի նպատակ է սահմանվել՝ կալանավորված անձանց և դատապարտյալների՝ արժանապատիվ պահման պայմանները, հնարավորինս անազատության և ազատության մեջ գտնվելու միջև եղած հոգեբանական տարբերությունների նվազեցումը, կալանավորված անձանց և դատապարտյալների կապի ապահովումն՝ ընտանիքի և արտաքին աշխարհի հետ և ի վերջո՝ դատապարտյալների վերասոցիալականացումն ու դրական վարքագծի խթանմանումը:

Այդպիսով, որպես վերջնանպատակ, որոշման Նախագծի խնդիրներ են սահմանվել՝ դատապարտյալների իրավունքների, ազատությունների ու օրինական շահերի պաշտպանությունը և դրանց իրականացումը, պարտադիր տարբերակված մեկուսացումը հասարակությունից, մշտական վերահսկողությունը նրանց նկատմամբ, նրանց պարտականությունների պատշաճ կատարման ապահովումը, դատապարտյալների և քրեակատարողական հիմնարկի վարչակազմի անվտանգությունը, դատապարտյալներին պահելու տարբեր պայմանների նախատեսումը՝ ելնելով դատապարտյալի անձից և նրա վարքագծից, անվտանգային գոտու տեսակից, ինչպես նաև պատժի կատարման պայմանների փոփոխումը

3) Որոշման Նախագծի առաջարկվող իրավակարգավորումների ընդունման արդյունքում կսահմանվի և կհստակեցվի պ**ատիժը կրելուց պայմանական վաղաժամկետ ազատելիս** ա**զատազրկման կամ ցմահ ազատազրկման դատապարտված (այդ թվում և հատկապես՝ տեսալսողական և խոսակցական բարդույթներ ունեցող)՝** հայերենին չտիրապետող Դատապարտյալների իրավունքների արդյունվետ իրացման և պաշտպանության հնարավորությունը, միևնույն ժամանակ թարգմանիչների՝ այդ գործընթացում ներգրավվելու ընթացակարգերը:

Որոշման Նախագծի ընդունման արդյունքում կապահովվեն նաև հատուկ կարգավիճակում (խոսակցական, տեսալսողական խանգարումներ ունեցող) գտնվող ա**զատազրկման կամ ցմահ ազատազրկման դատապարտված պայմանական վաղաժամկետ ազատ արձակված** Դատապարտյալներին՝ հաղորդակցման հասանելի հնարավորության ընձեռումը, որը կապահովվի ժեստերի լեզվի կամ Բրայլի (կետառելիեֆային այբուբենով) լեզվի թարգմանիչների ներգրավմամբ:

4) Որոշման Նախագծի առաջարկվող իրավակարգավորումների ընդունման արդյունքում, հաշվի առնելով Դատապարտյալի գույքային դրությունը, ներառյալ՝ գույքային պարտավորությունները, դատապարտյալի մոտ եկամուտների առկայությունը կամ բացակայությունը, նրա անձնական հաշվին առկա գումարի չափը, դատապարտյալին ազատվելիս նրան դիմավորելու կամ չդիմավորելու հանգամանքը, բնակության վայրով ապահովված կամ չապահովված լինելը, ազատության պայմաններում նրա մոտ զբաղվածության առկայությունը կամ բացակայությունը, ինչպես նաև սոցիալական դեպքի վարման շրջանակներում էական նշանակություն ունեցող այլ հանգամանքները, Հիմնարկի վարչակազմի պատճառաբանված որոշման հիման վրա կարող է տրամադրվել նաև միանվագ դրամական օգնություն, որի տրամադրման չափն ու կարգը սահմանում է Կառավարությունը՝ հաշվի առնելով «Սոցիալական աջակցության մասին» օրենքով նախատեսված սոցիալական աջակցության ձևերն ու ընդհանուր սկզբունքները, անկանխիկ միանգվագ փոխանցման միջոցով՝ 100 000 հազար Հայաստանի Հանրապետության դրամի չափով: Ավելին, միանվագ դրամական օգնության չափը կարող է ավելացվել ևս 50.000 Հայաստանի Հանրապետության դրամի չափով՝ հաշվի առնելով հետևյալ հանգամանքներից որևէ մեկը կամ դրանց համակցությունը, մասնավորապես՝ դատապարտյալի անաշխատունակ լինելը, դատապարտյալի ընտանիքում երեխաների, տարեց կամ հաշմանդամություն ունեցող անձանց քանակը և տարիքը, դատապարտյալի ընտանիքի բնակարանային պայմանները: Պատժից կրումից ազատված անձանց սոցիալական օգնության տրամադրման կարգը, տեսակներն և չափերը, ապահովելով Հայաստանի Հանրապետության քրեակատարողական օրենսգրքի 141-րդ հոդվածի 1-ին և 4-րդ մասերի լիարժեք իրացումը:

5) Որոշման Նախագծի առաջարկվող իրավակարգավորումների ընդունման արդյունքում կսահմանվի և կհստակեցվի Դատապարտյալների սոցիալական իրավուքների անհրաժեշտ ապահովության ուղղված անձնական հիգիենայի պահպանման համար անհրաժեշտ հիգիենայի պարագաների, սննդամթերքների չափաբաժինների, ինչպես նաև հատուկ կարգավիճակ ունեցող անձանց հավելյալ սննդամթերքների տրամադրման և հիվանդությունների ցանկը, ապահովելով Օրենսգրքի 79-րդ հոդվածի 4-րդ և 7-րդ մասերի, ինչպես նաև «Ձերբակալված և կալանավորված անձանց պահելու մասին» օրենքի 19-րդ հոդվածի լիարժեք իրացումը:

**3. Կապը ռազմավարական փաստաթղթերի հետ.**

Որոշումների Նախագծերի ընդունումը չի բխում որևէ ռազմավարական փաստաթղթից:

**4. Նախագծերի ընդունման կապակցությամբ այլ իրավական ակտերի ընդունման անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Որոշումների Նախագծերի առաջարկվող իրավակարգավորումների ընդունումից հետո փոփոխության են ենթարկվելու ՀՀ արդարադատության նախարարի այն հրամանները, որոնք ապահովում են Որոշումների Նախագծերով սահմանված իրավակարգավորումների կիրարկումն ու սահմանում որոշակի տեխնիկական կամ կազմակերպչական կարգավորումներ:

Որոշումների Նախագծերի առաջարկվող իրավակարգավորումների ընդունման արդյունքում պետական բյուջեի եկամուտներում և ծախսերում սպասվելիք փոփոխություններ չկան։

**5. Նախագծի մշակման գործընթացում ներգրավված ինստիտուտները, անձինք.**

Որոշումների Նախագծերը մշակվել են ՀՀ արդարադատության նախարարության կողմից:

**6. Իրավական ակտի կիրառման դեպքում ակնկալվող արդյունքը.**

1) Որոշման Նախագծի առաջարկվող իրավակարգավորումների ընդունման արդյունքում ուժը կորցրած կճանաչվեն Կառավարության համապատասխան որոշումները, այդպիսով ապահովելով Նախագծերի փաթեթի շրջանակներում՝ ոլորտի առանձին ուղղությունները համակարգող որոշումների Նախագծերի ընդունման հնարավորության և Օրենսգրքի 170-րդ հոդվածի 2-րդ մասով նախատեսված պահանջի կատարման ապահովումը:

2) Որոշման Նախագծի առաջարկվող իրավակարգավորումների ընդունման արդյունքում կունենանք կալանավորվածներին պահելու վայրերի և ազատությունից զրկելու հետ կապված պատժատեսակները կատարող Հիմնարկների ներքին իրավահարաբերություններն առավել դետալացված և ամբոջական համակարգող նոր կանոնակարգ, որն ուղղակիորեն կբխի և կարտացոլի Օրենսգրքի և «Ձերբակալված և կալանավորված անձանց պահելու մասին» օրենքի իրավանորմների բովանդակությունը, այդպիսով ապահովել քրեակատարողական օրենսդրության իրավանորմերի փոխադարձ համապատասխանելիությունը:

Միևնույն ժամանակ, ի թիվս այլնի, կհստակեցվեն նաև որոշման Նախագծի գործադրմամբ հետապնդվող նպատակները և լուծման ենթակա խնդիրները:

3) Նախագծի ընդունման արդյունքում պ**ատիժը կրելուց պայմանական վաղաժամկետ ազատելիս** ա**զատազրկման կամ ցմահ ազատազրկման դատապարտված՝** հայերենին չտիրապետող, ինչպես նաև խոսակցական, տեսալսողական խանգարումներ ունեցող Դատապարտյալներն բանավոր և գրավոր հիմքուներով հաղորդակցման հնարավորություն կստանան՝ պետական բյուջեի միջոցների հաշվին՝ անվճար հիմունքներով:

4) Նախագծի ընդունման արդյունքում կապոհվվի պատժից կրումից ազատվող Դատապարտյալներին սոցիալական անհրաժեշտ օգնության տրամադրումը, ինչպես նաև կնախատեսվեն այդ օգնության տրամադրման կոնկրետ չափանիշներ և ընթացակարգեր:

5) Նախագծի ընդունման արդյունքում Դատապարտյալները կունենան պետության կողմից տրամադրվող օգնություն՝ անձնական հիգիենիկ կարիքների բավարարման, սննադամթերքների համապատասպան չափաբաժինների ստացման, իսկ հատուկ կարգավիճակ ունեցող անձանց՝ նաև լրացուցիչ սննդամթերքով և չափաբաժիններով ապահովվելու հնարավորությամբ: